ÅSTED: Ifølge politiet skal mannen ha forsøkt å dra kvinnen inne i dette skogholtet i Skustadgata på Billingstad. FOTO: KRISTOFFER HAGEN

Tidligere dømt for seks voldtekter - fengslet for nytt voldtektsforsøk i prøvetiden

En 45-åring fra Asker er siktet for å ha forsøkt å voldta en kvinne på Billingstad onsdag. Mannen var ute på prøve fra en forvaringsdom for to voldtekter.

Oppdatert 25. oktober 2013

Artikkelen er over seks år gammel

Rundt klokken 22.20 onsdag kveld fikk politiet i Asker og Bærum ifølge Budstikka melding om at en 26 år gammel kvinne var overfalt av en mann ved naturreservatet i Skustadgata på Billingstad i Bærum.

Ifølge lokalavisen skal mannen ha forsøkt å dra kvinnen inn i et skogholt. 26-åringen klarte å komme seg løs.







Politiet søkte i området, og rundt to timer etter hendelsen ble mannen pågrepet.

- Mannen passet til den beskrivelsen kvinnen ga av gjerningsmannen, og han ble pågrepet, sier politiadvokat Iselinn Håvarstein til VG.

Dømt for seks voldtekter

45-åringen er tidligere dømt for seks voldtekter og to voldtektsforsøk begått mellom 1992 og 2001. I 2002 ble han dømt til forvaring for to voldtekter pågått i 2001. Ifølge Budstikka voldtok da mannen en 12-åring og en 10-åring.

Mannen satt i fengsel fra han ble pågrepet for de to voldtektene i 2001 og til han ble løslatt på prøve fra forvaring 28. mars 2011.

Han ble fredag fengslet i fire uker på grunn av gjentagelsesfare. Mannen samtykket til fengslingen, men erkjenner ikke straffskyld etter siktelsen.

- Mannen har gitt en foreløpig forklaring til politiet, og erkjenner at han var på stedet. Men han mener at det ikke dreier seg om et voldtektsforsøk, sier Håvarstein.

- Alvorlig og uheldig

POLITIADVOKAT: Iselinn Håvarstein. FOTO: VEGARD GRØTT/NTB SCANPIX

Politiadvokaten ser alvorlig på at den dømte voldtektsforbryteren skal ha forsøkt å voldta en kvinne mens han var ute på prøve.

- Det er selvfølgelig alvorlig og uheldig. Derfor er jeg glad for at vi fikk pågrepet ham såpass kjapt etter hendelsen, og at vi fikk rettens medhold i at han skal varetektsfengslet, sier hun.

45-åringen hadde fem års prøvetid fra forvaringsdommen, men er nå siktet for lignende forhold allerede etter to og et halvt år. Politiet tar derfor sikte på å få mannen gjeninnsatt i forvaring.

- Vi mener han har brutt vilkårene for prøveløslatelsen og bør tilbake i forvaring. Hvis det senere tas ut tiltale mot ham i denne saken, vil det ikke være unaturlig om vi da legger ned påstand om en ny forvaringsdom, sier Håvarstein.

Har alternativ forklaring

Mannens forsvarer, Kim Gerdts, sier at 45-åringen nekter for å ha forsøkt å voldta kvinnen.

- Han har gitt en alternativ forklaring på det som skjedde, uten at jeg ønsker å gå i detalj om hva han har sagt. Han har heller ikke gitt noen formell forklaring for politiet, kun en foreløpig forklaring rett etter at han ble pågrepet, sier Gerdts til VG.

Han sier at hans klient samtykket til varetektsfengsling fordi han ønsker at politiet skal etterforske saken ferdig.

- Det er i hans interesse at politiet etterforsker saken ferdig. Han mener at han er uskyldig, og ønsker at politiet også kommer frem til dette. Vi har avtalt med politiet at han avhøres onsdag i neste uke, sier Gerdts.

Publisert: 25.10.13 kl. 17:59 Oppdatert: 25.10.13 kl. 22:58